Anno Domini Mº CCº XXXIº, et die sexta mensis novembris, reverendus in Christo pater domnus Aymericus, Dei gracia abbas monasterii Moysiaci, existens in capitulo generali Moysiaci, publice renovavit et indixit hanc constitutionem, quod nullus monachus Moysiacensis a cetero portet lenetas longas in capucio, sed breves et honestas, ut jura volunt et ordinant, etc. Similes ordinationes de scapulari sive cogolat, in quo aliqui monachi non portabant cugulletum, aut si portant, non tam honestum, sed sutum cum dicto scapulare; ordinavit dictus domnus quod a cetero portetur cuculletum satis magnum et appertum et honestum, et ista ordinavit observanda sub pena excommunicationis et sub penis juris.